Piše: Vedrana Maglajlija

Azra Ikalović, koja se već 20 godina bori sa rakom dojke, a posljednje tri godine sa metastazama na kostima i jetri, prima kombinacije četiri terapije.

Da bi ih mogla izdržati, na crnom tržištu preko dilera nabavlja ulje kanabisa, jer njegova upotreba u medicinske svrhe još nije legalizirana u Bosni i Hercegovini, iako je, uz zalaganje medicinskih stručnjaka i oboljelih, na dobrom putu da bude.

“Dozu koja mi može biti dva do tri mjeseca plaćam 250 eura, s tim što razblažim sa nekim uljem, da bi što duže trajala”, kaže Ikalović, predsjednica Saveza žena oboljelih od raka dojke "Iskra" iz Banje Luke, koje pokrenulo inicijativu za legalizaciju upotrebe kanabisa u medicinske svrhe.

“Sada trenutno imamo sreću da nam taj dobavljač ne daje svašta. U Hrvatskoj se dešavalo da su oboljelima davali petrolej, a mi imamo sreću da to dobijemo čisto koliko je moguće, jer su urađene neke analize, naravno na crno, i pokazano je da je to koliko-toliko u redu”, objašnjava.

Medicinski kanabis za sada se može kupiti u apotekama u Hrvatskoj, Makedoniji i Sloveniji, dok oboljeli u Srbiji i BiH još nemaju tu mogućnost.

Prije nekoliko dana sud u Leskovcu osudio je na tri godine i dva mjeseca zatvora supruga žene koja je oboljela od multiple skleroze i zbog toga koristila medicinski kanabis.

On ga je nabavio na crnom tržištu, a kad se vraćao kući, uhapšen je, a kanabis, kojeg nikom nije prodavao, je oduzet.

“Ovdje nije bilo primjera da je neko kažnjen zbog toga, ali sam upoznala momka koji je završio u zatvoru u Srbiji jer je zbog bolesne majke koja je imala rak dojke u saksiji zasadio kanabis. On je htio pomoći svojoj majci, to je sramota šta su mu uradili. Ja se ne bojim toga, rekla sam da ću ići u zatvor ako treba, jer ako će meni to pomoći da živim uzimat ću, pa makar bila i u zatvoru”, ističe Ikalović.

Ekspertna grupa Vijeća ministara BiH nedavno je dala zeleno svjetlo da se krene u proces legalizacije upotrebe kanabisa u medicinske svrhe, koji kod oboljelih od karcinoma može ublažiti bol, podstaknuti apetit i spriječiti mučnine i povraćanja nakon hemoterapije. Također ga koriste i oboljeli od AIDS-a, multiple skleroze i dječijeg epileptičnog sindroma.

Međutim, trebat će još vremena dok se promjene svi zakoni i pravilnici kako bi na kraju dozu bilo moguće kupiti u apoteci. Do tada je pacijenti moraju nabavljati nelegalno.

Terapija za kancerski bol

Ikalović ističe da su veliku pomoć imali od načelnice Klinike za onkologiju Univerzitetskog kliničkog centra RS Zdenke Gojković, koja je pokrenula cijelu priču o medicinskom kanabisu u Skupštini bh. entiteta Republika Srpska, dok nije došlo na državni nivo gdje je Ministarstvo civilnih poslova BiH formiralo Ekspertnu grupu za ovo pitanje.

Jedna od njenih članica bila je i Gojković, a zajedno su dogovorili da kanabis treba biti korišten u medicinske svrhe.

“Ali da to bude razumna upotreba i ne treba očekivati da to bude neki čarobni štapić koji će izliječiti sve, naravno da neće, ali treba biti realan i znati gdje ti preparati mogu imati svoj učinak, i gdje je opravdano da se daju”, kaže Gojković.

Veliki učinak kanabis upravo može imati kod ublažavanja bolova onkoloških pacijenata te mučnina i povraćanja, dodaje.

“Ono što ima smisla je prije svega liječenje kancerskog bola, to je jedan od najjačih bolova koji se nekad ne može sa onim čime sada raspolažemo smiriti i u takvoj situaciji pacijenti vrlo često imaju dobar odgovor na terapiju kanabinoidima. Drugi važan aspekat je tretiranje mučnina i povraćanja koje nastaju zbog opšte slabosti tokom primljene hemoterapije. Onkologija danas zaista ima moćna farmaceutska sredstva, ali nekada ni to ne može pomoći i ima smisla pokušati sa kanabinoidima.”

Kako dodaje Gojković, oni otvaraju i apetit, a često onkološki pacijenti imaju problem krajnje pothranjenosti, jer su oboljeli izrazito mršavi i slabi usljed maligne bolesti.

“Pacijenti su sad slobodniji i kažu nam da to koriste i da im je lakše podnositi hemoterapiju. Onkološke bolesti su danas gorući problem i skoro najveći broj ljudi oboljeva od njih. Međutim, ono što još nije dokazano u ovom momentu da li te kanabinoidne supstance mogu uticati na sam tumor, u smislu da se poveća ukupno preživljavljanje pacijenata i vrijeme do progresije bolesti, iako je u laboratorijama dokazano na kulturama ćelija laboratorijskih životinja da može da utiče na tumorske ćelije, ali na kraju kada dođe do ljudi, to budu jedna ili dvije molekule koje su efikasne.”

Hrvatska: Medicinski kanabis izdaje se isto kao apaurin

Ovo potvrđuje i Ognjen Brborović, docent na Medicinskom fakultetu u Zagrebu i predsjednik Komisije za analizu i preporuke primjene indijske konoplje i kanabinoida u medicinske svrhe u Hrvatskoj, gdje je takva terapija legalno dostupna pacijentima.

“Ja namjerno govorim da nismo našli dokaze a ne da nema dokaza da to može djelovati na izlječenje bolesti, jer ostavimo još malo vremena znanstvenicima da istraže samo djelovanje kanabisa, to je područje tek otvoreno.”

Ipak, za ublažavanje bolova i drugih tegoba, pacijenti u Hrvatskoj mogu u apoteci kupiti lijekove na bazi kanabisa, međutim, takvu terapiju ne pokriva Hrvatski zavod za zdravstveno osiguranje, te ga pacijenti plaćaju sami, zavisno od doze - od 160 do 265 eura.

“Trenutno je u Hrvatskoj dostupan samo jedan preparat dvije jačine, to su kapi, koje imaju pet miligrama THC-a i pet miligrama CBD-a u mililitru ulja, i još jedna duplo manja doza od toga. Preporuka je da pacijenti broje kapi i tako određuju dozu”, objašnajva Brborović dodajući da se ovaj preparat dobija po istoj proceduri kao naprimjer apaurin, osim što ga pacijanti sami plaćaju.

Proces reguliranja upotrebe medicinskog kanabisa u Hrvatskoj trajao otprilike dvije godine, dok nije postao dostupan u apotekama.

“Proteklo je punih godinu dana od donošenja pravilnika o upotrebi kanabisa do toga da su preparati došli u apoteke, a razlog za to je bio što smo mi ušli u EU. Naime, svi lijekovi su morali biti usklađeni sa direktivama EU-a, a ispalo je tako da gotovo nijedan proizvođač na svijetu nije mogao isporučiti lijekove usklađene sa tim direktivama. Prvi koji je to mogao bila je jedna kanadska tvrtka i za to smo se odlučili. Postoji mogućnost da ima jeftinijih proizvoda, ali dobro je da uopće išta imamo. Sada ćemo pratiti kolika je potražnja, da li je cijena glavni razlog što neki odustanu ili ne počnu terapiju.”

Zatvorske kazne u Srbiji

S druge strane, Srbija još nije blizu toga da pacijenti mogu legalno nabaviti medicinski kanabis, tvrde iz organizacije Lekalizacija Srbije.

"Nažalost, u Srbiji se ništa značajno ne dešava po pitanju legalizacije medicinskog kanabisa, bar ne od strane onih koji mogu da je sprovedu, a to je država i njeni organi. Kada je Udruženje Lekalizacija Srbije u toku 2015, uz podršku mnogih lekara i naučnika organizovala tribine po celoj Srbiji, delovalo je da smo blizu. Međutim, dozvoljen je uvoz Sativexa i dva sintetička leka, i to je sve", kaže Mirjana Tomić, generalna sekretarka ove organizacije.

"Bojim se da se ljudi snalaze kako znaju i umeju, no, pošto nije legalno, jedini način dobavljanja je na crnom tržištu, što je stvarno tužno. Nažalost, nije promenjen ni Zakon o psihoaktivnim supstancama tako da svi koji koriste ulje kanabisa sa visokim koncentratom THC mogu biti krivično gonjeni, a neki od njih i jesu."

Medicinski kanabis legalan je i u Makedoniji i Sloveniji. Dok se to ne desi i u BiH i Srbiji, pacijenti će svoju dozu tražiti putem dilera, rizikujući da budu kažnjeni zatvorom ili kupe nešto što je neprovjereno, u situaciji kada se bore za život.

Izvor: Al Jazeera